Folketing
2012-04-25

Tak for spørgsmålet. Regeringen har som sagt ikke fremsat et forslag til skattereform endnu. Det vil vi gøre som en samlet helhed, og en reform kommer, som jeg har understreget et par gange, til at leve op til regeringsgrundlaget. I regeringsgrundlaget fremgår det helt tydeligt, at boligskatterne skal holdes i ro i indeværende valgperiode. Når vi fra regeringens side har valgt at sige det så tydeligt, er det, fordi vi lige nu er i en tid med et meget skrøbeligt boligmarked, hvor det vil være aldeles uklogt at skabe usikkerhed. Det er jo også sådan, at en regering laver regeringsgrundlag for en periode ad gangen. Det gælder for denne regering. Det gjaldt også for den foregående. Hvis vi tager energiområdet, er der jo sket det glædelige, at et bredt flertal i Folketinget har lavet en stærk energiaftale, som sikrer en ambitiøs grøn omstilling af det danske samfund. Og det, at der er så bredt et flertal bag, sikrer heldigvis energiaftalen en lang levetid.